Na osnovu člana 63 stav 2 Zakona o zaštiti kulturnih dobara ("Službeni list CG", broj 49/10), Ministarstvo kulture donijelo je

**PRAVILNIK**

**O ZBIRKAMA KULTURNIH PREDMETA KOJI SE MOGU SMATRATI NACIONALNIM BLAGOM DRŽAVA ČLANICA EVROPSKE UNIJE**

**("Sl. list Crne Gore", br. 48/13 od 14.10.2013)**

**Predmet**

**Član 1**

Ovim pravilnikom utvrđuju se zbirke kulturnih predmeta koje se mogu smatrati nacionalnim blagom država članica Evropske unije.

**Rodna senzitivnost**

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Popis predmeta**

**Član 3**

Kulturni predmeti koji se mogu smatrati nacionalnim blagom država članica Evropske unije čija se vrijednost utvrđuje na osnovu starosti, istorijskog, umjetničkog, kulturnog značaja, tržišne i druge vrijednosti predmeta, su:

1) arheološki predmeti stariji više od 100 godina koji potiču iz kopnenih ili podvodnih iskopavanja i istraživanja, arheoloških nalazišta, arheoloških zbirki, bez obzira na njihovu vrijednost;

2) elementi koji predstavljaju sastavni dio umjetničkih, istorijskih ili vjerskih spomenika, starijih više od 100 godina, koji su odvojeni od cjeline, bez obzira na njihovu vrijednost;

3) slike i platna, izuzev kategorija iz tač. 4 i 5 ovog člana, koji su u cjelini izrađeni ručno bilo kojim sredstvom i na bilo kojoj podlozi, čija vrijednost je najmanje 150.000,00 €;

4) akvareli, gvaševi i pasteli u potpunosti izrađeni ručno i na bilo kojoj podlozi, čija vrijednost je najmanje 30.000,00 €;

5) mozaici od svih materijala u cjelini izrađeni ručno osim navedenih u tač. 1 i 2 ovog člana, kao i crteži izrađeni u cjelini ručno bilo kojim sredstvom i u bilo kom materijalu, čija vrijednost je najmanje 15.000,00 €;

6) originalne gravure, grafike, serigrafije i litografije sa njihovim originalnim pločama i originalnim posterima, čija vrijednost je najmanje 15.000,00 €;

7) originalne skulpture ili statue i kopije napravljene primjenom istog postupka kao original, osim navedenih u tački 1 ovog člana, čija vrijednost je najmanje 50.000,00 €;

8) fotografije, filmovi i njihovi negativi, čija vrijednost je najmanje 15.000,00 €.

9) inkunabule i rukopisi uključujući mape i notne zapise, pojedinačno ili u zbirkama, bez obzira na njihovu vrijednost;

10) knjige starije više od 100 godina, pojedinačno ili u zbirkama, čija vrijednost je najmanje 50.000,00 €;

11) štampane mape starije više od 200 godina, čija vrijednost je najmanje 15.000,00 €;

12) arhivska građa i bilo koji njen dio, bilo koje vrste, u bilo kom materijalu, koja sadrži elemente starije od 50 godina, bez obzira na njihovu vrijednost;

13) zbirke i primjerci iz zooloških, botaničkih, mineroloških i anatomskih zbirki i zbirke i predmeti od istorijskog, paleontološkog, etnografskog i numizmatičkog značaja, čija vrijednost je najmanje 50.000,00 €;

14) prevozna sredstva starija od 75 godina, čija vrijednost je najmanje 50.000,00 €;

15) bilo koji drugi antikvitet ili umjetnina koja nije obuhvaćena u tač. od 1 do 14 ovog člana, a starija je od 50 godina, čija vrijednost je najmanje 50.000,00€.

**Stupanje na snagu**

**Član 4**

Ovaj pravilnik stupa na snagu osmog dana od dana objavljivanja u “Službenom listu Crne Gore”.

Broj: 01-2488

Podgorica, 8. oktobra 2013. godine

Ministar,

prof. Branislav Mićunović, s.r.